SET ปิดเช้าพุ่ง 22 จุด ตามตปท. ลุ้นแผนกระตุ้นศก.สหรัฐ โบรกฯเตือนระวังแรงขายทำกำไร
SET ปิดเช้าพุ่ง 22 จุด ตามตปท. ลุ้นแผนกระตุ้นศก.สหรัฐ โบรกฯเตือนระวังแรงขายทำกำไร โดยดัชนีช่วงเช้าปิดที่ระดับ 1,514.45 จุด เพิ่มขึ้น 22.09 จุด หรือ 1.48% มูลค่าการซื้อขาย 6.32 หมื่นล้านบาท
7 ม.ค. 2564

สื่อข่าวรายงานว่า ดัชนีช่วงเช้าปิดที่ระดับ 1,514.45 จุด เพิ่มขึ้น 22.09 จุด หรือ 1.48% มูลค่าการซื้อขาย 6.32 หมื่นล้านบาท 
10 หุ้นดันดัชนีเช้านี้

ด้าน นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยเช้านี้ปรับตัวขึ้นสอดคล้องกับตลาดหุ้นในภูมิภาคเอเชียที่ส่วนใหญ่เคลื่อนไหวในแดนบวกตามดาวโจนส์ โดยมีการมองข้ามเรื่องการปรับขึ้นภาษีฯในสหรัฐฯที่อาจไม่เกิดขึ้นเร็ว และภาพการแพร่ระบาดไวรัสโควิด-19 ในสหรัฐฯทำให้มองว่าน่าจะมีมาตรการกระตุ้นเศรษฐกิจออกมาก่อนมากกว่า ซึ่งจะส่งผลดีทำให้มีการอัดฉีดเม็ดเงินเข้าระบบ อันเป็นผลให้เกิดเงินเฟ้อสูงขึ้น และอัตราผลตอบแทนพันธบัตร (Bond Yield) ก็ได้ขยับขึ้นไปด้วย ซึ่งหุ้นในกลุ่มแบงก์จะได้รับผลดีจาก Bond Yield ขยับขึ้น ส่วนหุ้นในกลุ่มประกัน และกลุ่มพลังงานจะได้รับผลดีจากเงินเฟ้อที่สูงขึ้น ดังนั้นตลาดสหรัฐฯเมื่อคืนที่ผ่านมาจึงได้เห็นการขยับขึ้นของกลุ่มการเงิน, แบงก์ และพลังงานในตลาดสหรัฐฯ เช่นเดียวกับบ้านเราที่เช้านี้ได้รับแรงหนุนจากกลุ่มแบงก์ และพลังงานที่ปรับขึ้นด้วยเช่นกัน
อย่างไรก็ดี การปรับขึ้นรอบนี้จะต้องเพิ่มความระมัดระวัง เนื่องจากหุ้นที่ได้พักฐานไปยังไม่มีกลุ่มไหนดูดีขึ้น ซึ่งหากรอบนี้ยังไม่มีกลุ่มอื่นปรับขึ้นตามก็อาจทำให้ตลาดผันผวน อีกทั้งให้ระวังแรงขายทำกำไรด้วย เพราะ Fund Flow ช่วงสั้นเริ่มชะลอ พร้อมมองกลุ่มสินค้าโภคภัณฑ์อื่นที่เกี่ยวกับสินค้าเกษตรยังน่าสนใจ อย่างพวกน้ำตาล, ถั่วเหลือง เป็นต้น และกลุ่มพลังงานทดแทนอย่าง SUPER, ACE เป็นต้น รวมถึงกลุ่มประกันก็น่าสนใจลงทุน จากการมองผลประกอบการน่าจะดี และได้รับผลบวก Bond Yield ที่ขยับขึ้น รวมถึงช่วงนี้สามารถขายประกันสุขภาพได้ดีด้วยท่ามกลางโควิดระบาด อีกทั้งการล็อกดาวน์บางพื้นที่ทำให้การเคลมประกันลดลงไปด้วย
ทั้งนี้ ให้รอติดตามการประชุมธนาคารกลางสหรัฐ (เฟด) ที่จะประชุมกันในวันที่ 26-27 ม.ค. และติดตามการทยอยประกาศผลประกอบการของกลุ่มแบงก์
สำหรับแนวโน้มการลงทุนในช่วงบ่ายนี้ นายกิจพณ กล่าวว่า ตลาดฯยังน่าจะเคลื่อนไหวในแดนบวกได้อยู่ โดยมีกรอบการแกว่งที่ 1,480-1,520 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK  มูลค่าการซื้อขาย   3,590.16 ล้านบาท  ปิดที่  122.00 บาท เพิ่มขึ้น   5.50 บาท
KTC    มูลค่าการซื้อขาย   2,898.13 ล้านบาท  ปิดที่   77.50 บาท เพิ่มขึ้น  11.25 บาท
TMB    มูลค่าการซื้อขาย   2,604.29 ล้านบาท  ปิดที่    1.23 บาท เพิ่มขึ้น   0.08 บาท
GPSC   มูลค่าการซื้อขาย   2,486.15 ล้านบาท  ปิดที่   82.75 บาท เพิ่มขึ้น   3.00 บาท
EA     มูลค่าการซื้อขาย   2,357.07 ล้านบาท  ปิดที่   61.75 บาท ลดลง    0.25 บาท